ΜΑΚΡΥΚΑΠΑ 2020-2021

ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΣΧΟΛΙΚΗΣ ΜΟΝΑΔΑΣ

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

Αγαπητοί γονείς και μαθητές,

 Με την έναρξη της νέας σχολικής χρονιάς σας καλωσορίζουμε στο σχολείο μας. Ευχόμαστε θερμά, σε όλους υγεία και στους μαθητές μας δημιουργικό ενδιαφέρον στις καθημερινές σχολικές δραστηριότητές τους.

Το σχολείο είναι ο χώρος όπου οι μαθητές περνούν πολλές ώρες, μαθαίνουν, δημιουργούν, συνεργάζονται, παίζουν, χαίρονται αλλά αντιμετωπίζουν και δυσκολίες. Οι κανόνες έχουν σκοπό να δημιουργήσουν τις προϋποθέσεις ώστε η πρόοδος των μαθητών να πραγματοποιείται αποτελεσματικότερα.

Το σχολείο θα πρέπει να λειτουργεί ως μια κοινότητα αγωγής. Κοινός στόχος όλων των μετεχόντων στη σχολική κοινότητα είναι όχι μόνο η πρόοδος των μαθητών, αλλά κι η υιοθέτηση σημαντικών αξιών, όπως η συνεργασία κι η αλληλεγγύη, ο αμοιβαίος σεβασμός, η αποδοχή της ιδιαιτερότητας του «άλλου», η ενσυναίσθηση, ο σεβασμός όλων σε κοινούς συμφωνημένους κανόνες, προωθείται η καλλιέργεια του αισθήματος της ευθύνης μέσα από τη διατήρηση καθαρών χώρων στα σχολεία ενώ τυχόν φθορές και ζημιές που προκάλεσαν οι μαθητές, βαραίνουν τους ίδιους και τους γονείς τους προκειμένου να αποκατασταθούν, καθώς και η περιβαλλοντική συνείδηση, η αγωγή υγείας κλπ.

 Για να λειτουργήσει το σχολείο μας ομαλά και αποδοτικά θα πρέπει όλα τα μέλη της σχολικής κοινότητας (μαθητές, εκπαιδευτικοί, γονείς, δημοτική επιτροπή παιδείας) να γνωρίζουν τα δικαιώματα και τις υποχρεώσεις τους.

 Η τήρηση του Κανονισμού Λειτουργίας του σχολείου μας, που ενέκριναν όλα τα μέλη του Σχολικού Συμβουλίου, θα βοηθήσει ώστε το έργο και οι στόχοι που θέτουμε κάθε φορά ως εκπαιδευτικοί να πραγματοποιηθούν σε πολύ μεγάλο βαθμό χωρίς προβλήματα κατά τη διάρκεια της σχολικής χρονιάς.

Ο διευθυντής του σχολείου

Κων/νος Σιγανός

Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Κεφάλαιο 1ο**

**Γονείς - Κηδεμόνες**

Φυσικοί κηδεμόνες του μαθητή είναι ο πατέρας και η μητέρα του, εφόσον κατοικούν στην ίδια πόλη που βρίσκεται το σχολείο. Διαφορετικά, θα πρέπει να ορίσουν οι ίδιοι με έγγραφη δήλωση τον κηδεμόνα του μαθητή.

Οι γονείς- κηδεμόνες εγγράφουν τον μαθητή στο σχολείο, επικοινωνούν συχνά με το διευθυντή και με τους εκπαιδευτικούς της τάξης, παρακολουθούν με ενδιαφέρον τη φοίτηση, το ήθος και τη σχολική επίδοση και ενημερώνουν υπεύθυνα το σχολείο για όλα τα ζητήματα τα οποία σχετίζοναι με τον μαθητή και επηρεάζουν τη συμπεριφορά του στο σχολείο. Ιδιαίτερα πρέπει να γνωστοποιούν στο δάσκαλο της τάξης και στο διευθυντή κάθε ιδιαιτερότητα που αφορά τη σωματική και ψυχική υγεία του μαθητή.

Οι γονείς-κηδεμόνες δικαιούνται να έχουν πλήρη και υπεύθυνη ενημέρωση
για το παιδί τους και γι΄αυτό ενημερώνονται τακτικά για την πρόοδο και συμπεριφορά του παιδιού τους από τον δάσκαλο της τάξης. Για το λόγο αυτό ο εκπαιδευτικός ορίζει ημερομηνία και ώρα τακτικής συνάντησης κι επικοινωνίας.

Για οποιοδήποτε παιδαγωγικό ή διδακτικό θέμα αλληλοενημέρωσης γονέων
και εκπαιδευτικών, πραγματοποιείται ανάλογη συνάντηση, σε χρόνο μη
διδακτικής εργασίας. Για οποιαδήποτε έκτακτη περίπτωση οι γονείς
επικοινωνούν τηλεφωνικά με το σχολείο και κανονίζουν ραντεβού με τη
Διεύθυνση

Οι γονείς οφείλουν να προσέρχονται στο σχολείο στις παρακάτω περιπτώσεις:

α) Μια φορά το μήνα για να πληροφορούνται την πρόοδο και τη διαγωγή των μαθητών.

β) Στο τέλος κάθε τριμήνου για τη βαθμολογία. Επισημαίνεται ότι σε περίπτωση

αδυναμίας προσέλευσης, οι έλεγχοι θα δίνονται μετά από τηλεφωνική επικοινωνία του γονέα - κηδεμόνα με τον εκπαιδευτικό της τάξης.

 γ)Όσες φορές κληθούν εκτάκτως από τον δ/ντή ή τον εκπαιδευτικό της τάξης.

 δ)Στις πολιτιστικές εκδηλώσεις του Σχολείου.

 ε)Στις ειδικές συγκεντρώσεις Γονέων και Κηδεμόνων

 στ)Στο τέλος κάθε διδακτικού έτους για τους τίτλους προόδου - σπουδών

Κάθε φορά που δημιουργείται ένα θέμα το οποίο σχετίζεται με ένα
συγκεκριμένο μαθητή και πρόκειται να απασχολήσει το σχολείο, ο πρώτος που
ενημερώνεται είναι ο γονέας - κηδεμόνας, ο οποίος με τη σειρά του θα πρέπει να

συνεργαστεί με το σχολείο.

Για τη συμμετοχή του μαθητή σε ορισμένες σχολικές εκδηλώσεις είναι
απαραίτητο να υπάρχει έγκριση του κηδεμόνα, όπως ορίζεται από την κείμενη νομοθεσία.

 Το Σχολείο πρέπει να βρίσκεται σε αγαστή συνεργασία με την οικογένεια του μαθητή/της μαθήτριας, με τον Σύλλογο Γονέων/Κηδεμόνων και Φορέων με διακριτούς ωστόσο ρόλους.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

Οι γονείς-κηδεμόνες οφείλουν να διαβάζουν προσεκτικά όλες τις
ανακοινώσεις που μεταφέρουν οι μαθητές στο σπίτι ή αναρτώνται στην κεντρική
είσοδο του σχολικού κτιρίου ή στην ενημερωμένη ιστοσελίδα του σχολείου
(<http://dim-makryk.eyv.sch.gr/autosch/joomla15/> ).

**Κανένας ενήλικας δεν έχει δικαίωμα να επιπλήττει ή να τιμωρεί ή να νουθετεί παιδί στο χώρο του σχολείου.** Για οποιοδήποτε θέμα προκύπτει ενημερώνουν τον δάσκαλο της τάξης ή τον διευθυντή οι οποίοι και θα διευθετήσουν το θέμα.

**Κανείς ανήλικος ή ενήλικος δεν έχει δικαίωμα να βρίσκεται στο κτίριο ή στο προαύλιο του σχολείου χωρίς να έχει πάρει άδεια** (με εξαίρεση την περίπτωση επείγουσας πρωινής ενημέρωσης εκπαιδευτικού από γονέα για κάποιο έκτακτο γεγονός).

Οι γονείς - κηδεμόνες που συνοδεύουν τα παιδιά τους στο σχολείο το πρωί, αφού βεβαιωθούν ότι αυτά εισήλθαν στο προαύλιο, αποχωρούν. Οι γονείς εισέρχονται στο σχολείο μόνο κατά τις προγραμματισμένες ώρες συναντήσεων με τους εκπαιδευτικούς των τάξεων και μετά από άδεια του Διευθυντή.

Ο Σύλλογος Γονέων και Κηδεμόνων αποτελεί τη συλλογική έκφραση της
άποψης των γονέων και κηδεμόνων των μαθητών. Το σχολείο χρειάζεται και
επιδιώκει τη συνεργασία του Συλλόγου για την προαγωγή και ευόδωση του σχολικού έργου.

**Απουσίες μαθητών/τριών**

Σε περίπτωση απουσίας μαθητή από το σχολείο θα πρέπει να
ενημερώνεται τηλεφωνικά και έγκαιρα το σχολείο, όπως επίσης και το
σχολείο επικοινωνεί με την οικογένεια ιδιαίτερα σε περίπτωση μακρόχρονης ή
επαναλαμβανόμενης απουσίας. Ειδικότερα, σε περίπτωση απουσίας άνω των

4 ημερών εκτός από την τηλεφωνική ενημέρωση ο γονέας/κηδεμόνας θα
πρέπει να προσέρχεται στο σχολείο και είτε να υπογράφει σχετική υπεύθυνη
δήλωση, είτε να προσκομίζει ιατρική γνωμάτευση με την οποία να δικαιολογεί
τις ημέρες απουσίας του μαθητή από το σχολείο. Το τηλέφωνο του σχολείου και του διευθυντή είναι στη διάθεσή σας (22280 71425 και 6942649289) για οποιαδήποτε ενημέρωση.

 Παρακαλούμε βεβαιωθείτε ότι οι δάσκαλοι/λες έχουν τα σωστά τηλέφωνά σας.

**Διαζύγιο - διάσταση γονέων**

 Σε περίπτωση διαζυγίου ή διάστασης των γονέων θα πρέπει ο γονέας που έχει αναλάβει την κηδεμονία ή την επιμέλεια του παιδιού να προσκομίσει στο σχολείο τη σχετική απόφαση του δικαστηρίου. Η ενημέρωση και επίσκεψη του άλλου γονέα βέβαια επιτρέπεται, όπως προβλέπεται από τη γνωμοδότηση του ΥΠΑΙΘ, αρκεί να μην υπάρχει σαφής απαγόρευση από δικαστήριο γι’ αυτό.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Κεφάλαιο 2ο**

**Μαθητές**

Το σχολείο αποτελεί το φυσικό χώρο αγωγής και μάθησης, γιατί ακριβώς εξασφαλίζει τις προϋποθέσεις συγκεκριμένης κι οργανωμένης προσπάθειας για την επίτευξη των στόχων της αγωγής. Γι’ αυτό πρέπει η συμμετοχή των μαθητών να είναι τακτική, ενεργός και συστηματική. Η ελλιπής φοίτηση των μαθητών, υπονομεύει το σχολικό έργο και δυσχεραίνει την πρόοδο τη δική τους και των άλλων.

* Η φοίτηση των μαθητών, σύμφωνα με την ισχύουσα Νομοθεσία, είναι υποχρεωτική.
* Οι μαθητές τηρούν το ωράριο του καθημερινού προγράμματος - **ιδίως τηρούν την ώρα έναρξης των μαθημάτων και κάθε άλλης σχολικής εκδήλωσης** (πρωινή προσευχή, εορταστικές εκδηλώσεις, εκπαιδευτικές επισκέψεις, εκδρομές κ.ά.). Η απουσία από τα μαθήματα δικαιολογείται μόνον όταν συντρέχει σοβαρός λόγος (ασθένεια, έκτακτα οικογενειακά γεγονότα κ.ά.).
* Σε περίπτωση που κάποιος γονέας χρειαστεί, για ειδικό λόγο, να πάρει το παιδί του πριν τη λήξη των μαθημάτων, χρειάζεται να ενημερώσει εγκαίρως τον εκπαιδευτικό της τάξης, τον δντή και να υπογράψει σχετική υπεύθυνη δήλωση. **Κανένας μαθητής δεν αποχωρεί νωρίτερα από το σχολείο χωρίς συνοδεία.**
* Για τη συμμετοχή των μαθητών στο μάθημα της Φυσικής Αγωγής, καθώς και τις αθλητικές δραστηριότητες του σχολείου, είναι απαραίτητη η συμπλήρωση Ατομικού Δελτίου Υγείας (Α.Δ.Υ.Μ.) για τους μαθητές των Α΄ και Δ΄ τάξεων και θα πρέπει να προσκομίζεται έγκαιρα (Το πρώτο με την εγγραφή των μαθητών και το άλλο μέσα στο πρώτο δεκαήμερο της έναρξης των μαθημάτων).

 **Άφιξη στο σχολείο**

 Η άφιξη των μαθητών το πρωί γίνεται για τους μαθητές της πρωινής ζώνης προσέλευσης του ολοήμερου και αυτούς από την Άτταλη από τις 7.15 ως 8.15 για τους υπόλοιπους μαθητές από τις 8:00 έως 8:15 από την κεντρική είσοδο του σχολείου.

 Η έγκαιρη προσέλευση βοηθά στην εύρυθμη λειτουργία του σχολείου. Σε περίπτωση που κάποιος μαθητής καθυστερήσει δικαιολογημένα, έρχεται στο σχολείο συνοδευόμενος από τον κηδεμόνα του. Σε περίπτωση που η αργοπορία γίνεται κατ’ εξακολούθηση, ο μαθητής θα έρχεται στο σχολείο και θα πρέπει να περιμένει σε ειδικά διαμορφωμένο χώρο μέχρι το πέρας της διδακτικής ώρας, την ώρα δηλ. του πρώτου διαλείμματος (9:40-10:00).

 Ο Διευθυντής είναι υποχρεωμένος για την ασφάλεια των παιδιών να διατηρεί τη θύρα εισόδου και εξόδου του σχολείου κλειστή καθ’ όλη τη διάρκεια λειτουργίας του σχολείου. Η κεντρική είσοδος θα κλείνει στις **8:20**.

 Οι ενήλικες που συνοδεύουν τα παιδιά τους το πρωί, αφού βεβαιωθούν ότι αυτά

εισήλθαν στο προαύλιο, πρέπει να αποχωρούν.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Διδακτικές επισκέψεις**

    Κατά την αναχώρηση των μαθητών/τριών από το σχολείο, καθ’ όλη τη διάρκεια της διδακτικής επίσκεψης  έως την επάνοδό τους, **οφείλουν να υπακούν με σεβασμό στις υποδείξεις/συστάσεις όλων των συνοδών εκπαιδευτικών**.

**Κινητά τηλέφωνα**

    Απαγορεύεται η χρήση κινητών τηλεφώνων, tablet, παιχνιδιών τύπου game-boy κλπ. [Φ.25/103373/Δ1/ 22-06-2018]. Για οποιαδήποτε ανάγκη επικοινωνίας του μαθητή /τριας με τον γονέα μπορεί να χρησιμοποιηθεί το τηλέφωνο του σχολείου ή του συνοδού εκπαιδευτικού σε περίπτωση διδακτικής επίσκεψης.

**Προσευχή**

Πριν από την έναρξη των μαθημάτων πραγματοποιείται κοινή προσευχή των
μαθητών και του διδακτικού προσωπικού στο προαύλιο του σχολείου με ευθύνη
των εκπαιδευτικών που εφημερεύουν. Αλλόθρησκοι και ετερόδοξοι μαθητές
έχουν δικαίωμα να μη μετέχουν στην πρωινή προσευχή, οφείλουν όμως να
βρίσκονται στο χώρο του σχολείου όσο αυτή διαρκεί και να σέβονται την
ιερότητα της στιγμής (Π.Δ 79/2017).

**Αποχώρηση από το σχολείο**

 Οι μαθητές δε φεύγουν σε καμία περίπτωση πριν από τη λήξη των
μαθημάτων χωρίς άδεια. Αν παρουσιαστεί ανάγκη αναχώρησης κατά τη
διάρκεια του σχολικού ωραρίου (π.χ. ασθένεια, έκτακτη ανάγκη μετακίνησης γονέα, κ.ά) γίνεται πάντοτε με τη συνοδεία γονέα ή κηδεμόνα και φυσικά, αφού ενημερωθεί γι’ αυτό ο εκπαιδευτικός της τάξης, ο διευθυντής του σχολείου και αφού ο κηδεμόνας υπογράψει τη σχετική υπεύθυνη δήλωση.

Η ευθύνη για την ασφάλεια των παιδιών μετά το ωράριο λειτουργίας ανήκει αποκλειστικά στο γονέα ή κηδεμόνα αφού έχει παραληφθεί το παιδί. Οι γονείς-κηδεμόνες είναι υποχρεωμένοι να γνωρίζουν το ωράριο των παιδιών τους και να ενημερώνονται από τις ανακοινώσεις του σχολείου.

Οι μαθητές που συνοδεύονται καθημερινά κατά την αναχώρησή τους, δε φεύγουν ποτέ από το σχολείο ασυνόδευτοι αν ο κηδεμόνας τους κάποια μέρα καθυστερήσει.

Σε κάθε περίπτωση αργοπορίας των συνοδών, οι μαθητές θα παραμένουν στο χώρο του Ολοήμερου τμήματος και από εκεί θα γίνεται η παραλαβή τους από τους γονείς - κηδεμόνες. Σε καμία περίπτωση δεν παραμένουν τα παιδιά μόνα τους στο προαύλιο. Οι ενήλικοι που συνοδεύουν τους μαθητές κατά την αποχώρησή τους, θα πρέπει να προσέρχονται έγκαιρα για την παραλαβή τους, ενώ τους περιμένουν έξω από την είσοδο του σχολείου. Κάθε καθυστέρηση δημιουργεί κινδύνους για την ασφάλεια των μαθητών που ολοκληρώνουν το πρόγραμμά τους, αλλά και για όσους συνεχίζουν το μάθημα (ολοήμερο).

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Διάλειμμα**

Κατά τη διάρκεια του διαλείμματος οι μαθητές βγαίνουν στο προαύλιο, στο
χώρο που έχει καθοριστεί για κάθε τάξη. Ο κάθε εκπαιδευτικός θα πρέπει να
φροντίζει για τον αερισμό και την καθαριότητα της τάξης του. Δεν επιτρέπεται η
παραμονή των μαθητών στις αίθουσες ή στους διαδρόμους του σχολείου. Σε
περίπτωση κακοκαιρίας ορίζεται από τους δασκάλους ο χώρος παραμονής των μαθητών.

Το διάλειμμα είναι χρόνος παιχνιδιού κι ανάπτυξης κοινωνικών σχέσεων, αλλά
και χρόνος ικανοποίησης σωματικών αναγκών. Παρακαλούμε νουθετήστε τα παιδιά σας ώστε να χρησιμοποιούν αυτή την ώρα τις τουαλέτες του σχολείου. Οι μαθητές παίζουν χωρίς να τσακώνονται και για οποιοδήποτε πρόβλημα που πιθανόν αντιμετωπίσουν απευθύνονται στους εφημερεύοντες δασκάλους που βρίσκονται στο προαύλιο.

**Επισκέψεις – γιορτές**

 Αποτελούν μέρος της σχολικής ζωής και βοηθούν στην αποτελεσματική
πραγματοποίηση του σχολικού έργου, γι΄ αυτό οι μαθητές απουσιάζουν από αυτές μόνο αν έχουν σοβαρό λόγο. Η συμπεριφορά τους και οι υποχρεώσεις τους είναι ανάλογες, κατά τη διάρκεια των εκδηλώσεων, όπως και στο σχολικό πρόγραμμα. Σε περίπτωση επίσκεψης τηρείται το σχολικό ωράριο.

 Το Σχολείο οργανώνει μια σειρά εκδηλώσεων/δραστηριοτήτων, που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των μαθητών/μαθητριών, την απόκτηση δεξιοτήτων ζωής και την ευαισθητοποίησή τους σε κοινωνικά θέματα.
 Σε περίπτωση γιορτής το ωράριο διαμορφώνεται κάθε φορά ανάλογα και σύμφωνα με την εγκύκλιο του Υ.ΠΑΙ.Θ. Για παράδειγμα στις Εθνικές γιορτές ορίζουμε τη διάρκεια της γιορτής και δε λειτουργεί το Ολοήμερο.

 Η συμμετοχή στις παρελάσεις είναι υποχρεωτική και όχι προαιρετική. Σε περίπτωση κωλύματος θα πρέπει να ενημερώνεται ο διευθυντής από τον γονέα - κηδεμόνα.

**Εξωσχολικά υλικά**

Οι μαθητές δεν επιτρέπεται να φέρνουν στο σχολείο αντικείμενα πολύτιμα ή επικίνδυνα, καθώς και μπάλες και ηλεκτρονικά παιχνίδια.

Η χρήση και κατοχή κινητών τηλεφώνων, με βάση τη σχετική νομοθεσία,
δεν επιτρέπεται για τους μαθητές. Κάθε κινητό που εντοπίζεται θα
παρακρατείται από τη Διεύθυνση και θα παραδίδεται στον κηδεμόνα του μαθητή.

Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Κυλικείο**

 Λόγω του μικρού αριθμού των μαθητών του σχολείου μας, δεν έχει λειτουργήσει σ’ αυτό τα τελευταία χρόνια, μόνιμο στεγασμένο κυλικείο. Οι μαθητές/τριες, ερχόμενοι/νες το πρωί προς το σχολείο, αγοράζουν κολατσιό (δεκατιανό) από τους δύο φούρνους του χωριού, οι οποίοι προσφέρουν υγιεινά τρόφιμα τα οποία προβλέπονται από την με αριθμό Υ1γ/ΓΠ ΟΙΚ.81025/2013 (ΦΕΚ 2135/Β/29−8−2013) Υγειονομική Διάταξη.

**Υποχρεώσεις μαθητών**

 Μετά το τέλος της προσευχής ή με τη λήξη των διαλειμμάτων οι μαθητές κατευθύνονται προς τις τάξεις χωρίς τρέξιμο, βιασύνη, συνωστισμό. Η προστασία του σχολικού κτιρίου και της περιουσίας του είναι υπόθεση
όλων μας. Οι μαθητές οφείλουν να προσέχουν τα έπιπλα και τις εγκαταστάσεις του σχολείου. Κάθε καταστροφή θα πρέπει να αποζημιώνεται από τους γονείς - κηδεμόνες μιας και ασχημίζει - υποβαθμίζει τον χώρο, στον οποίο λειτουργούν και εργάζονται οι μαθητές, πολλές ώρες την ημέρα.

Μαθητές που κατ’ εξακολούθηση προκαλούν ζημιές και δε συμμορφώνονται
με τους κανονισμούς σωστής συμπεριφοράς, θα υποστούν πειθαρχικές ποινές όπως η νομοθεσία προβλέπει.

 H ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή/και αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού, προωθώντας τον αμοιβαίο σεβασμό και την αποδοχή της διαφορετικότητας.

**Σχολικός και ψηφιακός εκφοβισμός**

 Οι φραστικές προσβολές, οι ύβρεις, οι απειλές, ο χλευασμός, η υποτίμηση και, πολύ περισσότερο, η σωματική βία κατά των συμμαθητών είναι απαράδεκτες πράξεις, που δεν είναι δυνατόν να γίνουν σε καμία περίπτωση ανεκτές από όλη τη μαθητική κοινότητα. Το ίδιο απαράδεκτες πράξεις θεωρούνται και η διάδοση φημών, ο αποκλεισμός συμμαθητή/τριας από ομαδικές εκπαιδευτικές ή ψυχαγωγικές δραστηριότητες ή η παρακίνηση τρίτων για την απομόνωσή του. Ο μαθητής ή η μαθήτρια που υφίσταται συμπεριφορές εκφοβισμού και αποκλεισμού είναι καλό να ενημερώσει άμεσα τους γονείς, τους εκπαιδευτικούς και τη Διεύθυνση του σχολείου, με τη βεβαιότητα ότι θα βρει τη δέουσα ανταπόκριση. Χρέος των συμμαθητών που αντιλαμβάνονται τέτοιες συμπεριφορές είναι να καταγγείλουν άφοβα τα φαινόμενα στη Διεύθυνση ή στους δασκάλους. Χρέος των δασκάλων που διαπιστώνουν τέτοια ζητήματα είναι να ενημερώσουν τη Διεύθυνση και τους συναδέλφους τους, ώστε να ληφθούν τα απαραίτητα μέτρα.

Η συστηματική στοχοποίηση και τρομοκράτηση συγκεκριμένων μαθητών από άλλους μαθητές είναι ανεπίτρεπτη, αποτελεί παράπτωμα και αντιμετωπίζεται άμεσα α. με αυστηρές συστάσεις β. με παρακολούθηση των ατόμων που παρενοχλούν ή εκφοβίζουν γ. με ενημέρωση των γονέων και δ. με πειθαρχικά μέτρα από τον σύλλογο των δασκάλων και το Συντονιστή Εκπαιδευτικού Έργου.

Στο πλαίσιο των προσπαθειών πρόληψης του φαινομένου και της συνύπαρξης,

προτείνεται κάθε χρόνο η «υιοθεσία» όλων των μαθητών της α’ τάξης από μαθητές και μαθήτριες των Ε΄ και Στ΄ τάξεων, σε κοινή συνάντηση των τάξεων, ώστε να μειωθεί ο κίνδυνος παρενόχλησης των περισσότερο ευάλωτων μαθητών και να τονωθεί το αίσθημα της ευθύνης και της προστασίας στους μεγαλύτερους.

Φαινόμενο που εμφανίστηκε τα τελευταία χρόνια με την επέκταση των μέσων κοινωνικής δικτύωσης είναι αυτό της ψηφιακής παρενόχλησης και του εκφοβισμού με ανώνυμες και προσβλητικές αναρτήσεις, με υβριστικά σχόλια και κακόβουλα μηνύματα. Αν και ο διαδικτυακός εκφοβισμός συντελείται κατά κύριο λόγο εκτός σχολείου, είναι καλό να υπάρχει άμεση ενημέρωση της Διεύθυνσης του Σχολείου, για την περίπτωση που πιθανόν οι δράστες των υβριστικών αναρτήσεων είναι μαθητές που κρύβονται πίσω από την ανωνυμία.

Σε κάθε περίπτωση η ενημέρωση και η διασταύρωση των πληροφοριών μπορεί να βοηθήσει στην αντιμετώπιση του φαινομένου και θα πρέπει να γίνει συνείδηση η αυτοπροστασία των μαθητών από την έκθεση στο διαδίκτυο μέσω κειμένων, φωτογραφιών, σχολίων ή μηνυμάτων.

Το Σχολείο δεσμεύεται για τη διαρκή ενημέρωση και την ανάληψη πρωτοβουλιών (συναντήσεις με ειδικούς, ημερίδες, στοχευμένες δράσεις κ.λπ.), με στόχο την προστασία των μαθητών από κάθε μορφή σχολικού ή ψηφιακού εκφοβισμού. Μέσα στο πλαίσιο αυτό συστήθηκε και λειτουργεί στο Σχολείο η Ομάδα Διαχείρησης Πρόληψης (ΟΔΠ) της Ενδοσχολικής Βίας και του Εκφοβισμού, σε συνεργασία με το Κ.Ε.Σ.Υ και κυρίως με τη Συντονίστρια Εκπαιδευτικού Έργου.

 **Μετακίνηση μαθητών με σχολικό λεωφορείο**

 Οι μαθητές του σχολείου μας που προέρχονται από την Άτταλη μετακινούνται με σχολικό λεωφορείο και συνοδό η οποία ανταποκρίνεται σε όλες τις προβλέψεις του νόμου. Το λεωφορείο εκτελεί τρεις στάσεις στην Άτταλη και μία στη Μακρυκάπα. Οι μαθητές/τριες συνοδεύονται μέχρι την πόρτα του σχολείου από τη συνοδό και από το ίδιο σημείο τους/τις παραλαμβάνει κατά το σχόλασμα το μεσημέρι. Ειδικά για το σχ. έτος 2020-21 λόγω των μέτρων ανάσχεσης του κορωνοϊού σε κάθε διπλή θέση του λεωφορείου θα κάθεται ένας μαθητής. Όλοι οι εμπλεκόμενοι φορούν μη χειρουργική μάσκα και η συνοδός φροντίζει για την τήρηση των αποστάσεων μεταξύ των μαθητών.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Κεφάλαιο 3ο**

**Εκπαιδευτικοί**

Οι εκπαιδευτικοί με την εν γένει συμπεριφορά τους οφείλουν να συνεισφέρουν στη διαμόρφωση ήρεμου, ευχάριστου και συνεργατικού κλίματος μέσα στο σχολείο. Πρέπει να διαθέτουν αξιοπρέπεια και κύρος που συμβιβάζονται με το ρόλο τους. Τις μεταξύ τους σχέσεις είναι απαραίτητο να τις διέπει ο αμοιβαίος σεβασμός και να τις χαρακτηρίζει η ειλικρινής, συναδελφική και ανθρώπινη επικοινωνία. Ανάλογη σχέση συνεργασίας και επικοινωνίας πρέπει επίσης να καλλιεργείται ανάμεσα σε αυτούς και το Διευθυντή του σχολείου.

Οι εκπαιδευτικοί έχουν υποχρέωση να σέβονται τις απόψεις, τις ιδέες και τις προτάσεις των συναδέλφων τους. Όταν έχουν άλλη άποψη, πρέπει να την υπερασπίζονται με επιχειρήματα και διάλογο. Σε κάθε περίπτωση πρέπει να θεωρείται ισχυρή η άποψη που συγκεντρώνει την αποδοχή της πλειοψηφίας και αυτή ισχύει για τη σχολική μονάδα. Αυτή η δημοκρατική αρχή πρέπει να αποτελεί κανόνα της συλλογικής λειτουργίας του σχολείου.

Οι εκπαιδευτικοί που διδάσκουν στο ίδιο τμήμα έχουν ένα χώρο κοινής ευθύνης. Είναι απαραίτητο να συζητούν μεταξύ τους για τα προβλήματα τα οποία αντιμετωπίζουν μέσα στην τάξη, να προβληματίζονται και να επιλέγουν κοινούς τρόπους για την αντιμετώπιση φαινομένων επιλήψιμης συμπεριφοράς μαθητών ή ορισμένων ειδικών περιπτώσεων που απαιτούν ιδιαίτερη φροντίδα, ευαισθησία και λεπτούς χειρισμούς εκ μέρους τους.

 Η σχολική μονάδα πρέπει να είναι μια ευνομούμενη ομάδα, για να έχει αποτελεσματικότητα και να αποτελεί για τους μαθητές παράδειγμα δημοκρατικής λειτουργίας και πρότυπο δημοκρατικής αγωγής.

Κάθε μαθητής αποτελεί μια ιδιαίτερη προσωπικότητα και έχει τις δικές του
ανάγκες, τα δικά του προβλήματα και τη δική του ψυχοσύνθεση. Γι' αυτό ο
εκπαιδευτικός οφείλει να παρατηρεί, να κατανοεί και να ερμηνεύει σωστά κάθε πρόβλημα προσαρμογής των μαθητών και αφομοίωσης των κοινωνικών κανόνων εκ μέρους τους.

 Η γνώση της οικογενειακής και της κοινωνικής κατάστασης των μαθητών
είναι πολλαπλά χρήσιμη για τον εκπαιδευτικό και τον βοηθά στο έργο του, αλλά με πλήρη διακριτικότητα και εχεμύθεια πάντα, γιατί του επιτρέπει να αντιμετωπίσει με ευαισθησία και λεπτούς χειρισμούς τα ιδιαίτερα προβλήματα των μαθητών του και να κατανοήσει τη συναισθηματική και ψυχολογική κατάστασή τους. Η ενημέρωσή του, πάνω σε θέματα υγείας των μαθητών του κρίνεται απολύτως αναγκαία, γιατί θα του επιτρέψει να προσαρμόσει ανάλογα τη συμπεριφορά του και θα τον προφυλάξει από πιθανά ατοπήματα στις σχέσεις του μαζί τους.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

Οι εκπαιδευτικοί ενδιαφέρονται για την προστασία του σχολικού χώρου και της περιουσίας του σχολείου καθώς και για την ευκοσμία της τάξης μέσα στην οποία διδάσκουν αλλά και του σχολείου γενικότερα. Παράλληλα, προσπαθούν να ευαισθητοποιήσουν τους μαθητές σε θέματα που αφορούν την καθαριότητα, την υγιεινή και την αισθητική του χώρου μέσα στον οποίο φοιτούν.

Οι εκπαιδευτικοί φροντίζουν για την ασφάλεια των μαθητών κατά τη διάρκεια
της παραμονής τους στο σχολείο και κατά την πραγματοποίηση εκδηλώσεων που
γίνονται με ευθύνη του σχολείου. Ιδιαίτερη φροντίδα καταβάλλεται κατά την είσοδο και την αποχώρηση των μαθητών από το σχολείο, κατά τη διάρκεια των διαλειμμάτων καθώς και κατά την απομάκρυνσή τους από την αίθουσα διδασκαλίας.

Οι εκπαιδευτικοί πρέπει να τηρούν εχεμύθεια σε ό,τι αφορά τις αποφάσεις του συλλόγου των διδασκόντων, τις συζητήσεις και εκτιμήσεις σχετικά με τη σχολική επίδοση, τη συμπεριφορά και τη διαγωγή των μαθητών, τη βαθμολογία στις εξετάσεις και, γενικά, για όλα τα στοιχεία που αφορούν το σχολείο.

Η ενημέρωση των γονέων και κηδεμόνων των μαθητών πρέπει να γίνεται συστηματικά, προγραμματισμένα και όπως προβλέπεται από την κείμενη νομοθεσία. Κάθε εκπαιδευτικός οφείλει να γνωστοποιήσει τις ώρες της εβδομάδας κατά τις οποίες θα μπορεί να δέχεται τους γονείς και να τους ενημερώνει λεπτομερώς και υπεύθυνα.

Κατά τη διάρκεια του διαλείμματος ο **εφημερεύων εκπαιδευτικός** δεν επιτρέπει την έξοδο μαθητών από το Σχολείο χωρίς άδεια από τη Διεύθυνση. Την είσοδο και παραμονή στο χώρο του σχολείου οποιουδήποτε δεν ανήκει στη σχολική κοινότητα. Παρόλα αυτά, αν κάποιος επιθυμεί να επικοινωνήσει με μαθητή του σχολείου, οφείλει να απευθυνθεί στον εφημερεύοντα εκπαιδευτικό ή στη Διεύθυνση και ο μαθητής θα ειδοποιηθεί. Οι μαθητές οφείλουν να διατηρούν καθαρούς τους χώρους του σχολείου, για λόγους υγιεινής, καλαισθησίας, προστασίας του περιβάλλοντος και πολιτισμού. Δεν επιτρέπεται να χρησιμοποιούν τρόφιμα ή αναψυκτικά στις αίθουσες.

Οι **εφημερεύοντες εκπαιδευτικοί** παραμένουν στους χώρους ευθύνης τους σε όλη τη διάρκεια του διαλείμματος και δεν ασχολούνται με οτιδήποτε άλλο (π.χ ενημέρωση κάποιου γονέα ή κηδεμόνα, συζήτηση με κάποιο ή κάποια παιδιά, ομιλία στο κινητό τηλέφωνο ή διάβασμα κάποιας ιστοσελίδας, εφημερίδας ή περιοδικού κ.ά), εκτός από την προσοχή της ασφάλειας των παιδιών.

Οι **εφημερεύοντες εκπαιδευτικοί** υποχρεούνται να αναφέρουν στο διευθυντή οποιαδήποτε απρεπή συμπεριφορά ή φθορά των χώρων που εποπτεύουν κατά τη διάρκεια του διαλείμματος.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Κεφάλαιο 4ο**

**Διευθυντής**

Ο Διευθυντής του σχολείου βρίσκεται στην κορυφή της πυραμίδας μέσα στη σχολική κοινότητα και γι’ αυτό έχει και τις πιο πολλές ευθύνες. Είναι ο ηγέτης που ενδιαφέρεται για την οργάνωση και την πραγματοποίηση του έργου μέσα στο σχολείο καθώς και για την ικανοποίηση των αναγκών των εκπαιδευτικών, του υπόλοιπου προσωπικού, των γονέων και των μαθητών.

Οι αρμοδιότητες, οι ευθύνες και τα καθήκοντα του Διευθυντή του σχολείου
περιγράφονται και προβλέπονται από την εκπαιδευτική νομοθεσία. Στον
κανονισμό λειτουργίας σχετικά με το Διευθυντή θα μπορούσαν να αναφερθούν τα εξής:

 Όταν ο Διευθυντής επικοινωνεί με τους μαθητές, όταν απευθύνεται σ' αυτούς ή αντιμετωπίζει ειδικά ζητήματα, πρέπει να δείχνει αγάπη, ενδιαφέρον και φροντίδα γι’ αυτούς. Η παιδαγωγική του ευθύνη είναι να διδάξει στην πράξη τους δημοκρατικούς κανόνες οργάνωσης της κοινωνίας του σχολείου.

 Περισσότερο πρέπει να χρησιμοποιεί τον έπαινο, τις παραινέσεις, τις συμβουλές και, γενικότερα, θετικά κίνητρα.

 Ο Διευθυντής στις σχέσεις του με τους μαθητές δεν πρέπει να δείχνει έλλειψη
ενδιαφέροντος για όσα γίνονται στο σχολείο ούτε να αμελεί να κάνει αισθητή την παρουσία του. Αποκλίσεις από τους κανόνες του σχολείου και γενικά τη σωστή μαθητική συμπεριφορά τις παρατηρεί, τις αντιμετωπίζει με παιδαγωγική ευθύνη, κάνει τις αναγκαίες υποδείξεις, ανακαλεί στην τάξη αυτούς που διέπραξαν παραπτώματα και, αν χρειαστεί, τους επιβάλλει ποινές, λαμβάνοντας πάντα υπόψη τη βασική αρχή του σεβασμού της προσωπικότητας και των δικαιωμάτων του παιδιού. Ο Διευθυντής πρέπει να έχει υπόψη του ότι οι παρατηρήσεις, οι υποδείξεις, η αποδοκιμασία πράξεων και φαινομένων ή ακόμη και η επιβολή ποινής εντάσσονται μέσα στα καθήκοντά του και απορρέουν από το ρόλο του. Όταν απαιτείται να κάνει χρήση αυτού του δικαιώματος, οφείλει να το πράξει, γιατί διαφορετικά η ανοχή σε ακραία φαινόμενα μπορεί να λειτουργήσει αρνητικά για τη συνοχή και την αποτελεσματικότητα του σχολείου.

 Η πρόσβαση των μαθητών στο Γραφείο του Διευθυντή πρέπει να γίνεται
σχετικά άνετα. Η συζήτηση με τους μαθητές και η επικοινωνία μαζί τους πρέπει
να γίνονται ελεύθερα αλλά και με τον πρέποντα σεβασμό εκ μέρους τους. Η δημοκρατική επικοινωνία έχει κανόνες και όρια συμπεριφοράς, αναγνωρίζει ρόλους και απαιτεί από τους συνδιαλεγόμενους διάθεση να υπερασπιστούν το ρόλο τους. Ο Διευθυντής γνωρίζει ότι η αγωγή και η μόρφωση χρειάζεται τη διαμεσολαβητική παρέμβαση του εκπαιδευτικού και του Διευθυντή.

Ο Διευθυντής οφείλει να μη διαφοροποιεί κατά περίπτωση τη συμπεριφορά του προς τους μαθητές, γιατί θέτει υπό αμφισβήτηση τη δικαιολογημένη απαίτηση για ισότιμη και δίκαιη συμπεριφορά προς όλους. Οφείλει να χρησιμοποιεί με δικαιοσύνη και χωρίς διακρίσεις τα οποιασδήποτε μορφής κίνητρα, θετικά ή αρνητικά.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

 Ο Διευθυντής έχει τακτική επαφή με τους γονείς επιδιώκοντας την ανάπτυξη
πνεύματος συνεργασίας ανάμεσα στο σχολείο και την οικογένεια.

Ο Διευθυντής φροντίζει ώστε στην επικοινωνία του με τους εκπαιδευτικούς
του σχολείου, τους γονείς, τους μαθητές και τα άλλα μέλη της σχολικής
κοινότητας και του Δήμου, να εξασφαλίζει την "έντιμη" διοικητικά και παιδαγωγικά σχέση, να αναγνωρίζει και να κατοχυρώνει το ρόλο της κάθε πλευράς. Κάθε παράγοντας της σχολικής κοινότητας ασκεί έναν ιδιαίτερο ρόλο, που έχει το δικό του περιεχόμενο και τη δική του σημασία. Ο Διευθυντής του σχολείου οφείλει να δημιουργεί τις κατάλληλες συνθήκες, ώστε να ασκεί ο καθένας σωστά το ρόλο του.

Ο Διευθυντής του σχολείου με τις εμπειρίες και τις εξειδικευμένες γνώσεις του στον τομέα της διοίκησης της εκπαίδευσης οφείλει να δημιουργεί κλίμα αμοιβαίας κατανόησης και εκτίμησης ανάμεσα σ’ αυτόν και τους εκπαιδευτικούς και να εξασφαλίζει τη συναίνεση και τη συνεργασία τους.

 Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

 **Κεφάλαιο 5ο**

**Παιδαγωγικά μέτρα πειθαρχίας**

 Βασικός στόχος της σχολικής κοινότητας για την προώθηση του παιδαγωγικού έργου είναι η ανάπτυξη σε κάθε μαθητή της ικανότητας της αυτοπειθαρχίας στην τήρηση των κανόνων.

Όλα τα μέρη της σχολικής κοινότητας πρέπει να σέβονται και να τηρούν τον κανονισμό λειτουργίας του σχολείου.

Όλοι πρέπει να γνωρίζουν ποια συμπεριφορά είναι ανεκτή και ποια όχι από το σχολείο.

 Όταν ένας μαθητής παραβιάζει συνειδητά και συστηματικά τους κανόνες συμπεριφοράς, προβλέπονται μέτρα ανάλογα με τις πράξεις και τη συμπεριφορά του.

Αποκλίσεις των μαθητών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του σχολείου, από τον οφειλόμενο σεβασμό στον/στην εκπαιδευτικό, στη σχολική περιουσία, στον συμμαθητή/τη συμμαθήτρια, πρέπει να θεωρούνται σχολικά παραπτώματα.

 Τονίζεται ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, χωρίς όμως να αποκλείεται ως παιδαγωγικό μέτρο, λαμβάνοντας υπόψη τη βασική αρχή του σεβασμού της προσωπικότητας και
των δικαιωμάτων του παιδιού.

Σοβαρά παραπτώματα :

Ως ιδιαίτερα σοβαρά παραπτώματα, τα οποία ενεργοποιούν και ανάλογες αυστηρές κυρώσεις θεωρούνται από το σχολείο τα ακόλουθα: α. Η χρήση βίας β. Η κατοχή επικίνδυνων οργάνων και ουσιών γ. Η καταστροφή ή κλοπή της ατομικής περιουσίας μελών της σχολικής κοινότητας δ. Η εκ προθέσεως πρόκληση βλαβών και καταστροφών στις εγκαταστάσεις του σχολείου.

Τα πειθαρχικά μέτρα:

 Επιβάλλονται μόνο όταν ο δάσκαλος έχει εξαντλήσει όλα τα παιδαγωγικά μέσα που βασίζονται στον διάλογο και την πειθώ, με το μαθητή και τους γονείς του.

 Δεν προσβάλλουν την αξιοπρέπεια και την προσωπικότητα του μαθητή.

 Δε χρησιμοποιούνται ως απειλές ή εκφοβισμό, αλλά ως συνέπειες των πράξεων ή παραλήψεών του.

 Επιβάλλονται πρωτίστως για την προσωπική νουθεσία και όφελος του μαθητή, αλλά και για να εξασφαλιστεί η ασφάλεια και υγεία των άλλων μαθητών και η εύρυθμη λειτουργία του σχολείου.

 Δεν επιβάλλεται σαν ποινή και ούτε χρησιμοποιείται ως απειλή, η μείωση της βαθμολογίας στα μαθήματα.

 Τα είδη των πειθαρχικών μέτρων επιβάλλονται στον μαθητή ανάλογα με την παραβατική συμπεριφορά του από το δάσκαλο, το διευθυντή και το σύλλογο διδασκόντων.

 Συνοπτικά τα στάδια επιβολής του παιδαγωγικού ελέγχου σε μαθητή που συνεχίζει να έχει συστηματικά παραβατική συμπεριφορά είναι:

**1ο Στάδιο**

- Παρατήρηση από το δάσκαλο ( 1η και 2η). - Επίπληξη από το δάσκαλο.

- Παρατήρηση από το διευθυντή και τηλεφωνική ενημέρωση του γονέα ή κηδεμόνα.

- Επίπληξη από τον διευθυντή και κλήση του γονέα ή κηδεμόνα στο σχολείο για κοινή αντιμετώπιση του προβλήματος.

**2ο Στάδιο**

Εάν, παρά τη λήψη των παραπάνω πειθαρχικών μέτρων, ο μαθητής δε βελτιώσει τη συμπεριφορά του και συνεχίζει να παρουσιάζει την ίδια παραβατικότητα, τότε επιβάλλονται πρόσθετα μέτρα:

Μαθητής και εκπαιδευτικός ακολουθούν πρόγραμμα διαχείρισης προβληματικής συμπεριφοράς μαθητή και προσυπογράφουν πρωτόκολλο πρέπουσας συμπεριφοράς. Σε κάθε περίπτωση του 2ου σταδίου ενημερώνεται γραπτώς ο γονέας ή κηδεμόνας.

**3ο Στάδιο**

Εάν, παρά τη λήψη των παραπάνω πειθαρχικών μέτρων, ο μαθητής δε βελτιώσει τη συμπεριφορά του και συνεχίζει να παρουσιάζει την ίδια παραβατικότητα, τότε το θέμα παραπέμπεται προς συζήτηση στο Σύλλογο Διδασκόντων, ο οποίος καλείται να αντιμετωπίσει το πρόβλημα και προχωρεί στις παρακάτω ενέργειες:

* Καλεί τη Συντονίστρια Εκπαιδευτικού Έργου και σε συνεργασία με τους γονείς ή κηδεμόνες προσπαθούν να αντιμετωπίσουν το πρόβλημα.
* Έχει τη δυνατότητα, αν το κρίνει σκόπιμο, να ζητήσει τη βοήθεια παιδοψυχολόγου ή ομάδας ΕΔΕΑΥ ή άλλου ειδικού επιστήμονα με τη σύμφωνη γνώμη και συνεργασία του γονέα ή κηδεμόνα.
* Μετά την αναλυτική εξέταση του θέματος και τη λήψη όλων των απαιτούμενων μέτρων, ο Σύλλογος Διδασκόντων σε συνεργασία με τη Συντονίστρια Εκπαιδευτικού Έργου παίρνει την τελική απόφαση και αν το πρόβλημα είναι ιδιαίτερα σοβαρό και επαναλαμβανόμενο, για την αλλαγή περιβάλλοντος του μαθητή (αλλαγή τμήματος με τη σύμφωνη γνώμη συλλόγου διδασκόντων, διευθυντή και Συντονίστριας Εκπαιδευτικού Έργου ή αλλαγή σχολείου με τη σύμφωνη γνώμη και των γονέων του μαθητή/τριας).

Εσωτερικός κανονισμός λειτουργίας σχολικής μονάδας
 Ολοήμερο Δημοτικό Σχολείο Μακρυκάπας

**Κεφάλαιο 6ο**

**Ισχύς Εσωτερικού Κανονισμού**

Ο παρών Κανονισμός Εσωτερικής Λειτουργίας της Σχολικής Μονάδας είναι
σύμφωνος με την κείμενη νομοθεσία και τα απορρέοντα εξ αυτής. Αν από το νόμο ή την εμπειρία εφαρμογής του προκύψει ανάγκη επανεξέτασής του, το σχολείο είναι υποχρεωμένο να προβεί στην τροποποίησή του. Ο παρών κανονισμός ισχύει από τη στιγμή που εγκριθεί από τον Διευθυντή Πρωτοβάθμιας Εκπαίδευσης, τον Συντονιστή Εκπαιδευτικού Έργου και δημοσιευθεί στην ιστοσελίδα του σχολείου.

 Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον Διευθυντή/τη Διευθύντρια του Σχολείου και τον Σύλλογο Διδασκόντων/Διδασκουσών, καθώς και από τη Συντονίστρια Εκπαιδευτικού Έργου, συμφώνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Ο Εσωτερικός Κανονισμός Λειτουργιάς ισχύει για ένα σχολικό έτος.

\* Ειδικά για το σχολικό έτος 2020-2021 λόγω του κινδύνου διασποράς του κορωνοϊού covid-19 και σύμφωνα με τις οδηγίες του ΕΟΔΥ, τροποποιούνται τα παρακάτω :

Ι) Δεν πραγματοποιείται κοινή προσευχή

ΙΙ) Δεν πραγματοποιούνται διδακτικές ή ψυχαγωγικές επισκέψεις

ΙΙΙ) Τα διαλείμματα γίνονται διαδοχικά, (Α΄,Β΄και Στ΄ τάξεις) και (Γ΄,Δ΄και Ε΄)

ΙV) Τα παράθυρα των τάξεων ανοίγουν για πέντε λεπτά κάθε εικασάλεπτο

V) Οι μαθητές/τριες, το διδακτικό και λοιπό προσωπικό, καθ’ όλη τη διάρκεια της σχολικής ημέρας φορούν μάσκες προστασίας και διατηρούν μεταξύ τους απόσταση (κατά το δυνατόν) ενάμιση μέτρου.

VI) Οι βαθμολογίες των μαθητών δίνονται στους γονείς ψηφιακά και μέσω των μαθητών σε κλειστό φάκελο

VII) Η ενημέρωση των γονέων για την πρόοδο των μαθητών/τριών γίνεται τηλεφωνικά κατόπιν ραντεβού με τον εκπαιδευτικό.

͙ 17 Μαρτίου 2021

Ο Διευθυντής του Σχολείου

͙͙͙͙͙͙ Σιγανός Κων/νος

Εγκρίνεται

 Συντονιστής/τρια Εκπαιδευτικού Έργου

 (έχει την παιδαγωγική ευθύνη του σχολείου)

͙͙͙͙͙͙Ημερομηνία:

 Ο Διευθυντής Εκπαίδευσης.

Ημερομηνία: